Správa zo zahraničnej pracovnej cesty

1. Účastníci ZPC
Meno:						Ing. Adriana Mičkovicová
Vysielajúca organizácia MŠVVaŠ SR:	Ministerstvo školstva, vedy, výskumu a športu SR, sekcia štátnej starostlivosti o šport
						Stromová 1, 813 30 Bratislava
Pracovné zaradenie:		štátny radca 
Znalosť jazykov:				anglický, ruský  a francúzsky jazyk  	

2. Zahraničná pracovná cesta 
Štát: 						Belgicko
Mesto:						Brusel
Vykonaná v dňoch: 				01.-02. mája 2014
Prijímajúca organizácia: 			Rada Európskej únie, generálny sekretariát                                                                     
Účel cesty:					Zasadnutie pracovnej skupiny pre šport Rady  						Európskej únie (ďalej len „Rada“) 
Spôsob financovania: 		            	Rada Európskej únie a Ministerstvo školstva, 
						vedy, výskumu a športu SR				
3. Rámcový program pobytu

01. mája 2014
Príchod delegácií

02. mája 2014
1.	Schválenie agendy
2.	Informácie gréckeho predsedníctva
3.	Informácie Európskej komisie
4.	Stretnutia Svetovej antidopingovej agentúry WADA, 17.-18.05.2014, Montreal - koordinácia EÚ
5.	Návrh uznesenia o druhom pracovnom pláne EÚ pre šport - finalizácia dokumentu 
6.	Rôzne
Odchod delegácií

4. Všeobecné informácie k problematike

Na šiestom zasadaní pracovnej skupiny pre šport počas gréckeho predsedníctva boli podané stručné informácie o zásadných výstupoch z predchádzajúcich rokovaní a plánovaných aktivitách pre budúce obdobie. Cieľom bolo najmä prediskutovať jednotlivé body navrhnutej agendy a nájsť spoločný konsenzus pre konečné znenie navrhovaných dokumentov. 

5. Stručné zhrnutie rokovania

1. Schválenie agendy
Agenda zasadnutia bola schválená bez zmien. 

2. Informácie predsedníctva
Rokovanie výboru viedla pani Poppi Nedelkou, zástupkyňa gréckeho predsedníctva. Predsedníctvo sľúbilo zaslať do utorka plán podujatí v oblasti športu na zostávajúce obdobie.

3. Informácie Európskej komisie
Európska komisia (ďalej len „Komisia“) informovala, že druhý termín podávania projektov spolupráce v oblasti športu programu Erasmus+ bol posunutý z 15. mája na 26. jún 2014, čo malo pozitívne ohlasy. Výsledky projektov podaných v marcovom termíne, ktoré sa týkali organizácie športových podujatí, budú k dispozícii až koncom mája. 
Výbor Erasmus+ sa bude konať 5. mája 2014, bude sa riešiť pracovný program na rok 2014. Rozpočet Erasmus+ na r.2014 sa zvýšil z 19 na 22 miliónov eur, o rozpočte 2015 je ešte predčasné hovoriť.
Finalizuje sa príprava koncepcie na Európsky týždeň športu, ktorá bude vyhlásená na konferencii v Bruseli 11. júna 2014.

4. Stretnutia Svetovej antidopingovej agentúry WADA, 17.-18.05.2014, Montreal

Pracovná skupina pre šport sa zaoberala koordináciou EÚ pred zasadaniami WADA v Montreale, konkrétne pripomienkami k danému dokumentu sa týkali pozície EÚ a jej členských štátov k otázkam v rámci kompetencie EÚ, antidopingovým administratívno-riadiacim systémom ADAMS a k vybratým bodom, ktoré sú mimo kompetencie EÚ.

5. Návrh uznesenia o druhom pracovnom pláne EÚ pre šport

Dokument stanovuje základné princípy pre trojročný pracovný plán. Ako prioritné témy sa navrhujú:
1. bezúhonnosť športu, predovšetkým antidoping, boj proti ovplyvňovaniu výsledkov, ochrana mladistvých v športe, dobré riadenie v športe a rodová rovnosť;
2. ekonomický rozmer športu, predovšetkým udržateľné financovanie športu, odkaz  veľkých športových podujatí a ekonomický prospech športu a inovácie;
3. šport a spoločnosť, predovšetkým zdraviu prospešné pohybové aktivity (HEPA), dobrovoľníctvo, zamestnanosť v športe a  vzdelávanie a odborná príprava v športe.
Následne sa definujú aj podrobnejšie aktivity v rámci týchto tém a na ne nadväzujú pracovné metódy a štruktúry. Počet expertných skupín sa ustálil na číslici päť a využívať sa budú aj nástroje ako listina záväzkov či zasadania generálnych riaditeľov pre šport.

6. Rôzne

Spojené kráľovstvo poukázalo na voľbu predsedu a podpredsedov Európskeho výboru pre Svetovú antidopingovú agentúru - CAHAMA, ktorá sa uskutoční budúci týždeň v Štrasburgu, kde sa bude doterajší predseda zo Spojeného kráľovstva snažiť o znovuzvolenie.
Zástupca budúceho talianskeho predsedníctva informoval v stručnosti o plánoch počas druhého polroka 2014. Hlavnou prioritou bude ekonomický rozmer športu. Pracovná skupina pre šport by sa mala zísť 11. júla., 2. septembra, 2. októbra, 31. októbra a 6. novembra 2014. Rada ministrov sa uskutoční 25. novembra 2014. V dňoch 20.-21. októbra 2014 sa uskutoční neformálne stretnutie ministrov športu  o sociálnej inklúzii v športe v Ríme, 30.septembra 2014 je plánovaný seminár o ovplyvňovaní športových podujatí  v Miláne, 3.decembra 2014 by sa malo uskutočniť športové fórum a zasadanie generálnych riaditeľov pre šport takisto v Miláne a v dňoch 21. a 22.októbra 2014 sa v Ríme uskutoční prvé stretnutie kontaktných bodov HEPA (zdraviu prospešné pohybové aktivity). 

6. Závery a odporúčané návrhy

Šieste zasadanie pracovnej skupiny pre šport počas gréckeho predsedníctva bolo venované príprave Rady ministrov. Delegácie dospeli ku konsenzu v otázke návrhu uznesenia o druhom pracovnom pláne EÚ pre šport. Dokument bude v rámci štandardnej procedúry predložený Výboru stálych zástupcov a Rade ministrov na schválenie. Pracovná skupina pre šport schválila návrh spoločnej pozície EÚ na zasadania orgánov WADA, ktoré sa uskutočnia v Montreale 17. – 18. mája 2014. O výsledkoch rokovaní WADA bude následne predsedníctvo informovať Radu ministrov pre šport. Na záver talianska delegácia informovala o predbežnom programe svojho predsedníctva v druhom polroku 2014.

7. Prehľad prinesenej dokumentácie 

Oficiálne rokovacie materiály sú uložené na sekcii štátnej starostlivosti o šport a mládež MŠVVaŠ SR. 

8. Osobitne vyhodnotený očakávaný prínos ZPC

SR ako členský štát EÚ sa priamo zúčastňuje rokovania a diskusie v pracovnej skupine pre šport v rámci agendy EÚ a má takto možnosť zapájať sa do tvorby materiálov pre oblasť športu na európskej úrovni, ako je napr. druhý pracovný plán EÚ pre šport, ktorý  bude predložený na schválenie. Pravidelná účasť na stretnutiach je okrem toho vhodnou prípravou na predsedníctvo SR v EÚ v druhom polroku 2016. Schválením druhého pracovného plánu pre šport uznesením Rady EÚ na roky 2014-2017 sa nastoľujú aj pre SR 3 prioritné témy a následne sa definujú aj podrobnejšie aktivity v rámci týchto tém, pracovné metódy a štruktúry.

9. Prenos zverejnenia výsledkov ZPC, prenos získaných informácií

Informácie o rokovaní boli postúpené v rámci sekcie štátnej starostlivosti o šport a mládež relevantným pracovníkom a zverejnené na webovom sídle MŠVVaŠ SR.

Súhlasím so zverejnením správy na internete.
Bratislava, 9. mája 2014		

Vypracovala:
Ing. Adriana Mičkovicová 

Schválil: 
Ing. Ladislav Čambal
generálny riaditeľ sekcie štátnej starostlivosti o šport a mládež

Ing. Elena Malíková 
riaditeľka odboru vzdelávania a medzinárodnej spolupráce v športe